Oras Tynkkynen

Topi Oras Kalevi Tynkkynen (s. 25. syyskuuta 1977 Jyväskylä) on suomalainen poliitikko. Hän on toiminut vihreiden kansanedustaja Pirkanmaan vaalipiiristä vuodesta 2004 vuoteen 2015 sekä jälleen 2023 alkaen. Tynkkynen on myös ollut Tampereen kaupunginvaltuuston jäsen vuodesta 2001.

Vuosina 2007–2011 Tynkkynen oli Vanhasen II hallituksen ilmastopoliittinen asiantuntija, jonka tehtävä oli koordinoida hallituksen ilmastopolitiikkaa ja valmistella ilmastoa ja energiapolitiikkaa käsittelevä tulevaisuusselonteko. Tynkkynen on työskennellyt Sitrassa ilmastoratkaisujen parissa vanhempana neuvonantajana vuodesta 2014 alkaen. Elokuusta 2024 eteenpäin Tynkkynen on toiminut vihreiden eduskuntaryhmän puheenjohtajaana.

Tynkkynen on yrittäjä ja Tampereen Energian varapuheenjohtaja. Hän on toiminut myös useissa muissa luottamustehtävissä, kuten Euroopan vihreän puolueen hallituksen jäsen vuosina 2016–2022. Tynkkyselle on myönnetty muun muassa Vuoden pyöräilijä -palkinto 2010 ja Suomen Leijonan I luokan ritarimerkki 2012.

 Tausta ja kansalaisaktivismi 
Tynkkynen varttui yksinhuoltajaperheessä Jyväskylän Kortepohjassa ja kävi Jyväskylän Rudolf Steiner -koulun. 15-vuotiaana hän muutti Tampereelle opiskelemaan Steiner-lukioon, minkä jälkeen hän suoritti siviilipalveluksen Kepassa vuosina 1997–1998 ja aloitti vuonna 1998 tiedotusopin opinnot Tampereen yliopistossa. Tynkkynen valmistui yhteiskuntatieteiden kandidaatiksi vuonna 2007 ja maisteriksi vuonna 2009. Tynkkynen opiskeli lisäksi ympäristöpolitiikkaa laajana sivuaineena. Hän on toiminut eri lehtien avustajana ja kolumnistina sekä työskennellyt Ylen radiotoimituksessa.

Tynkkynen aloitti kansalaistoiminnan jo 13–14-vuotiaana.  Tynkkynen on kertonut havahtuneensa ympäristötietoisuuteen lukemalla kirjaston eläinkirjojen jälkeen luontoa ja ympäristöä käsitteleviä teoksia. Hän oli perustamassa Vihreä Elämä ry:tä, joka myöhemmin sulautui Tampereen Maan ystäviin. Hän on Suomen Maan ystävien perustajajäsen ja oli järjestön varapuheenjohtaja vuosina 1996 ja 1997 sekä keväällä 2004. Tynkkynen on työskennellyt kansalaisjärjestöissä Suomessa ja Intiassa. Tynkkynen on julkaissut erilaisia teoksia, jotka ovat käsitelleet globaaleja haasteita ja vihreää maailmankuvaa, kuten Pieni maailmanpelastusopas 2013 ja Nettopositiivisuus – Menestyvän ja vastuullisen liiketoiminnan uusi taso (Kati Berningerin kanssa) 2017. Hän on toiminut Sitran vanhempana neuvonantajana Resurssiviisas ja hiilineutraali yhteiskunta -teema-alueella.

Tynkkynen on yksi eniten ilmastokokouksissa olleista suomalaisista. Hänen ensimmäinen kouksensa oli Kioton ilmastokokous 1997. Tämän jälkeen Tynkkynen on käynyt yli 20 ilmastokokouksessa.

Tynkkynen on streittari ja harrastaa vapaa-ajallaan matkustelua ja konemusiikkia. Hän pyrkii ekologisiin valintoihin ja matkustaa paljolti maata pitkin. Tynkkynen on myös toiminut dj:nä nimellä DJ Muna.


 Poliittinen ura 
Europarlamentti Vuosi Vaalipiiri Äänet Tulos2014Suomi 24 805 varallaEduskuntavaalit Vuosi Vaalipiiri Äänet Tulos1999Pirkanmaa928 ei valittu2003Pirkanmaa1 560 varalla2007Pirkanmaa7 930 valittu2011Pirkanmaa7 406 valittu2019Pirkanmaa4 303 varalla2023Pirkanmaa5 401 valittuKunnallisvaalit Vuosi Kunta ÄänetTulos1996Tampere? varalla2000Tampere523 valittu2004Tampere1 248 valittu2008Tampere2 206 valittu2012Tampere1 125 valittu2017Tampere1 466 valittu2021Tampere1 221 valittu2025Tampere1 685 valittu
Tynkkysen puoluepoliittinen toiminta alkoi kun hän asettui Tampereella 18-vuotiaana vihreiden ehdokkaaksi vuoden 1996 kunnallisvaaleissa. Tuolloin hänet valittiin valtuuston varajäseneksi ja vuoden 2000 vaaleissa varsinaiseksi valtuutetuksi. Tynkkynen oli ehdolla myös vuoden 1999 eduskuntavaaleissa saaden 928 ääntä eikä tullut valituksi.

Vuoden 2003 eduskuntavaaleissa Tynkkynen valittiin varasijalle 1 560 äänellä. Heinäkuussa 2004 hänestä tuli varasijalta vaalikauden nuorin kansanedustaja Satu Hassin siirtyessä eduskunnasta Euroopan parlamenttiin. Ensimmäisellä kansanedustajakaudellaan Tynkkynen oli muun muassa talous- ja ympäristövaliokuntien jäsen.

Kesällä 2006 Tynkkynen oli Tampereen kaupunginvaltuuston opposition eli vihreiden, keskustan, sitoutumattomien ja kristillisdemokraattien pormestariehdokkaana saaden 15 ääntä 67:stä vaalin ensimmäisellä kierroksella.

Tynkkynen valittiin jatkokaudelle eduskuntaan vuoden 2007 vaaleissa, joissa hän oli 7 930 äänellä vihreiden ääniharava Pirkanmaan vaalipiirissä. Tynkkynen oli muun muassa Vanhasen toisen hallituksen maan ensimmäinen ilmastopoliittinen asiantuntija. Vuoden 2011 vaaleissa Tynkkynen sai 7 406 ääntä ja jatkoi eduskunnassa. Vaalikaudella hän toimi muun muassa tulevaisuusvaliokunnan varapuheenjohtajana, liikenne- ja viestintävaliokunnassa sekä tammikuusta 2013 lakivaliokunnassa. Tynkkynen oli ehdolla vuoden 2014 europarlamenttivaaleissa, mutta jäi 24 805 äänellä varasijalle. Hän ilmoitti jo ennen vaaleja, ettei aio asettua ehdolle vuoden 2015 eduskuntavaaleissa. Syksyllä 2015 Tynkkynen aloitti Sitrassa vanhempana neuvonantajana. Tynkkynen oli jälleen ehdolla vuoden 2019 eduskuntavaaleissa tullen valituksi varasijalle. Vuoden 2023 eduskuntavaaleissa hän on jälleen ehdolla ja tuli valituksi. 

Tynkkysen puhevuorot, luottamustehtävät ja kirjoitukset liittyvät usein globaaliin oikeudenmukaisuuteen, kansalaisvaikuttamiseen ja ympäristöön, erityisesti ilmastonmuutokseen. Eduskunnassa Tynkkynen on tehnyt lakialoitteita esimerkiksi muovipussi-/kertakäyttökassiverosta, päästökauppajärjestelmän muuttamisesta ja kahdesti avioliittolain muuttamisesta sukupuolineutraaliksi. Tynkkynen oli Suomen ensimmäinen julkisesti homoseksuaalinen kansanedustaja. Syyskuussa 2013 hän herätti keskustelua käyttämällä eduskunnan juhlaistunnossa sateenkaarisolmiota ja ottamalla kantaa Venäjän politiikkaan, vaikka politikointia oli määrä välttää istunnossa, jossa oli paikalla myös Venäjän edustajia.

Venäjän hyökättyä Ukrainaan 2022 Tynkkynen on ollut mukana osoittamassa mieltään Ukrainan puolesta ja tukenut Ukrainaa poliittisessa keskustelussa.  HÄn on toiminut Ukraina-ystävyysryhmän toisena puheenjohtajana ja vieraillut myös Ukrainanssa. Tynkkynen on tavannut Ukrainan presidentti Zelenskyin.

Tynkkynen äänesti eduskunnassa vuonna 2025 esitystä vastaan, joka irroitti Suomen kansainvälisestä henkilömiinat kieltävästä Ottawan sopimuksesta.

Hän kannattaa perustuloa.

 Näkemykset 
 Arvot 
Tynkkynen sijoittuu vaalikonevastausten perusteella poliittiseen keskustaan tai keskusta-vasemmistoon. Ylen vaalikoneessa Tynkkynen sijoittuu arvoasteikolla liberaalille puolelle. Helsingin Sanomien vaalikoneen käyttämällä GAL–TAN-jakaumalla Tynkkysen näkemykset ilmentävät liberaalivihreyttä (GAL). HS:n vaalikoneeseen Tynkkysen antamissa näkemyksissä korostuu voimakkaimmin liberaalivihreät mielipiteet.

 Seksuaali- ja sukupuolipolitiikka 
Tynkkynen on allekirjoittanut Setan ehdokasitoumuksen eduskuntavaaleissa 2023. Ehdokassitoumuksen allekirjoittajana Tynkkynen on sitoutunut tukemaan sukupuoli- ja seksuaalivähemmistöjen tavoitteita eduskuntatyössään, vastustamaan syrjintää ja vihapuhetta sekä edistämään näiden ryhmien osallistumista päätöksentekoon.

 Teokset 



 Lähteet 

 Aiheesta muualla 


 Oras Tynkkysen kotisivut
 Mustavuori, Jaana-Mirjam: VOX: Oras Tynkkynen  Maailman kuvalehti. 25.10.2001.

Luokka:Vihreän liiton poliitikot
Luokka:Nykyiset kansanedustajat
Luokka:Tampereen kaupunginvaltuutetut
Luokka:Pirkanmaan vaalipiiri
Luokka:Suomalaiset ympäristöaktivistit
Luokka:Suomalaiset DJ:t
Luokka:Suomalaiset radiotoimittajat
Luokka:Suomalaiset kolumnistit
Luokka:Seulonnan keskeiset artikkelit
Luokka:Vuonna 1977 syntyneet
Luokka:Elävät henkilöt